Diari Oficial de la Generalitat Valenciana


Sumari del DOGV 7083, del 06-08-2013 (2013/8361)

DECRET 113/2013, de 2 d'agost, del Consell, pel qual s'establix el règim i les quanties dels preus públics que s'han de percebre en l'àmbit dels servicis socials.
------------------------------------------------------------------------------------------------------------------------------------------------------------------

Estat**ANUL·LADA**

Permalink ELI

**https://dogv.gva.es/va/eli/es-vc/d/2013/08/02/113/dof/vci/html**

### Dades del document

Número de DOGV
:   7083

Data del DOGV
:   06-08-2013

Secció del DOGV
:   I. DISPOSICIONS GENERALS

Número del document
:   2013/8361


Data del document
:   02-08-2013

Organisme emissor
:   Conselleria de Benestar Social

Tipus de document
:   Decret

Anàlisi jurídica

 Descriptors 

:   * Conselleria de Benestar Social
    * llista de preus
    * preu autoritzat
    * servei social
    * legislació

DECRET 113/2013, de 2 d'agost, del Consell, pel qual s'establix el règim i les quanties dels preus públics que s'han de percebre en l'àmbit dels servicis socials. [2013/8361]  
PREÀMBUL  
  
Per mitjà del Decret 23/1993, de 8 de febrer, del Consell, es van regular els preus públics corresponents a centres i servicis de l'Institut Valencià de Servicis Socials, en compliment del que disposen els articles 2.4 i 3.2.a del Decret 73/1991, de 13 de maig, del Consell, pel qual es regulen els preus públics, que autoritza ?en els casos en què raons socials o d'interés públic així ho aconsellen- la fixació de preus públics inferiors als costos econòmics originats per la realització d'activitats o prestació de servicis, sempre que la seua determinació es realitze mitjançant un decret del Consell.  
Els servicis als quals afectava esta fixació de preus públics eren els relacionats en l'annex de l'esmentat Decret 23/1993, que comprenia els corresponents als centres de la tercera edat, els centres de persones amb discapacitat, els menjadors socials, els centres del menor i les residències per a la dona; tot això de conformitat amb el que disposa el Decret 227/1991, de 9 de desembre, del Consell, pel qual es van determinar els béns, servicis i activitats susceptibles de ser retribuïts per mitjà de preus públics en la Comunitat Valenciana.  
El Decret 103/1995, de 16 de maig, del Consell, va acordar la suspensió provisional de la vigència de la part segona (preus públics per als centres de persones amb discapacitat) de l'annex de l'esmentat Decret 23/1993, de 8 de febrer, atenent a l'existència de desviacions en l'escala a aplicar per la prestació de servicis en els centres de persones amb discapacitat, tant físiques com psíquiques, que feien trencar la necessària proporcionalitat en la determinació dels referits preus públics.  
  
Finalment, l'Orde 21/2012, de 25 d'octubre, de la Conselleria de Justícia i Benestar Social, per la qual es regulen els requisits i condicions d'accés al programa d'atenció a les persones i a les seues famílies en el marc del Sistema per a l'Autonomia i Atenció a la Dependència en la Comunitat Valenciana, introduïx una participació econòmica dels beneficiaris en el cost dels servicis establits en la Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència.   
Este sistema de copagament ha sigut determinat de conformitat amb la Resolució de 13 de juliol de 2012, de la secretària d'estat de Servicis Socials i Igualtat, per la qual es publica l'Acord de 10 de juliol de 2012, del Consell Territorial del Sistema per a l'Autonomia i Atenció a la Dependència, subscrit amb la finalitat d'establir uns criteris comuns per a l'aportació dels beneficiaris, a fi de fer complir el mandat legal i contribuir a garantir el principi d'igualtat; sense perjuí de la incorporació de les peculiaritats que, en l'àmbit de competències de la Generalitat, pretenen reforçar l'atenció de les persones en situació de dependència.   
  
No obstant això, la implantació d'este model de participació econòmica ha posat de manifest la conveniència d'equiparar les quanties dels preus públics de servicis socials especialitzats, per a majors o persones amb discapacitat, amb els imports que han d'aportar eixes mateixes persones en el supòsit d'accedir a algun dels servicis del Sistema per a l'Autonomia i Atenció a la Dependència. Tot això amb la finalitat d'evitar un tractament econòmic desigual i injustificat entre aquelles persones que rebran idèntics servicis de l'administració competent, encara que per distint concepte.  
Així mateix, i també per evidents motius d'igualtat de tracte, és ineludible posar fi a la suspensió acordada pel Decret 103/1995, de 16 de maig, del Consell, tenint en compte que, a partir de l'1 de gener de 2013, les persones amb discapacitat que tinguen reconegut algun servici de la dependència estaran obligades al copagament d'este, la qual cosa ha de fer-se extensiu a totes aquelles persones amb discapacitat que, no trobant-se en situació de dependència, reben els mateixos servicis socials de la Generalitat i de les entitats del seu sector públic.  
  
Finalment, es fa necessari modificar el Decret 227/1991, de 9 de desembre, del Consell, adaptant a les circumstàncies presents aquells servicis en matèria de benestar social que són susceptibles de ser retribuïts per mitjà de preus públics, que ja van ser reduïts per mitjà de successius canvis normatius, quedant circumscrits, en l'àmbit dels servicis socials, a aquells prestats pels centres dependents de la direcció general competent en matèria de servicis socials.  
  
De conformitat amb el que preveu l'article 43 de la Llei 5/1983, de 30 de desembre, de la Generalitat, del Consell, i en l'article 3.4 del Decret 73/1991, de 13 de maig, del Consell, han sigut emesos informes favorables a la tramitació d'este decret per part de les direccions generals de Tributs i Joc, i de Pressupostos, de la Conselleria d'Hisenda i Administració Pública. Així mateix, s'ha incorporat a l'expedient l'informe sobre el seu impacte per raó de gènere, d'acord amb el que establix l'article 19 de la Llei Orgànica 3/2007, de 22 de març, per a la Igualtat Efectiva de Dones i Homes.  
  
Per tot això, a proposta de la consellera de Benestar Social i amb la deliberació prèvia del Consell, en la reunió del dia 2 d'agost de 2013,  
  
DECRETE  
  
Article 1. Objecte i àmbit d'aplicació  
1. Pel present decret es determinen els criteris i quanties aplicables per a l'exacció de preus públics per les prestacions de servicis socials, i entregues de béns accessòries a estos, realitzades per la Generalitat i els seus ens de dret públic dependents, amb mitjans propis integrants de la xarxa de servicis socials de la Comunitat Valenciana.  
  
2. Als efectes del que disposa l'apartat anterior, s'inclouen els servicis següents, dirigits a majors i persones amb discapacitat:  
a) Servici d'atenció residencial.  
b) Servici de centre de dia i de nit.  
c) Servici de teleassistència.  
d) Servici d'ajuda a domicili.  
e) Servici d'atenció en centres de rehabilitació i integració social.  
  
f) Servici d'habitatges tutelats.  
  
Article 2. Participació i capacitat econòmica  
1. La quantia dels preus públics per la prestació dels servicis per a majors i persones amb discapacitat es determinarà en cada cas, d'acord amb la capacitat econòmica de l'usuari.  
2. La capacitat econòmica personal de les persones usuàries dels esmentats servicis es calcularà valorant el nivell de renda personal.  
3. Per a valorar la capacitat econòmica de la persona usuària del servici s'aplicaran les regles següents:  
a) S'entén per renda, la totalitat dels ingressos derivats dels rendiments del treball, incloses les pensions i prestacions de previsió social siga quin siga el seu règim, els rendiments del capital mobiliari i immobiliari, els rendiments d'activitats econòmiques i els guanys i pèrdues patrimonials.  
En els casos de persona beneficiària amb cònjuge en règim de guanys o de participació de béns, o quan es presente declaració conjunta de l'impost sobre la renda de les persones físiques, s'entendrà com a renda personal la mitat de la suma dels ingressos d'ambdós membres de la parella.  
A l'efecte de determinar la renda individual del beneficiari, es computarà com una prestació no contributiva la prestació per fill a càrrec, quan l'esmentada beneficiària siga el causant d'esta i tinga una edat superior a 18 anys.  
Quan la persona usuària tinga la condició de persona amb discapacitat i tinga a càrrec seu cònjuge o parella de fet, ascendents o fills menors de 25 anys o majors d'edat amb discapacitat amb un grau igual o superior al 33 per cent, que depenguen econòmicament d'ella, la seua capacitat econòmica es determinarà dividint la seua renda i patrimoni entre el nombre d'estes persones inclòs el beneficiari.  
b) S'entén per patrimoni, la totalitat del capital mobiliari i immobiliari de la persona beneficiària. Per a l'estimació del valor d'este se seguiran les normes establides per l'impost sobre el patrimoni amb deducció de les càrregues i gravàmens que disminuïsquen el seu valor, així com els deutes i obligacions personals de què haja de respondre.  
Es consideren exempts de còmput, l'habitatge habitual i els béns i drets qualificats com a exempts en la Llei 19/1991, de 6 de juny, de l'Impost sobre el Patrimoni, fins al límit que determine la legislació de l'impost sobre el patrimoni aplicable quan el beneficiari reba servicis o prestacions i haja de continuar residint en el seu domicili, o bé, quan residint en un centre residencial tinga a càrrec seu el seu cònjuge o a persones d'edat inferior a 25 anys que continuen vivint en este.   
  
En cap cas es computaran en la determinació del patrimoni els béns i drets aportats a un patrimoni especialment protegit, previst en la Llei 41/2003, de 18 de novembre, de Protecció Patrimonial de les Persones amb Discapacitat i de Modificació del Codi Civil, de la Llei d'Enjudiciament Civil i de la normativa tributària amb esta finalitat, del que siga titular la persona beneficiària, mentre persistisca tal afecció.   
  
4. La capacitat econòmica final del sol·licitant serà la corresponent a la seua renda, modificada a l'alça per la suma d'un 5 per cent del valor del patrimoni net que supere el mínim exempt per a la realització de la declaració de l'impost sobre el patrimoni, a partir dels 65 anys d'edat; d'un 3 per cent dels 35 als 65 anys; i d'un 1 per cent els menors de 35 anys.  
5. La falsificació o ocultació de dades sobre la capacitat econòmica donarà lloc a la suspensió temporal o extinció de la prestació del servici, segons la gravetat, amb l'obligació del pagament corresponent al que no s'ha aportat indegudament.  
  
Article 3. Determinació de la quantia de la participació dels usuaris en el cost dels diferents servicis  
1. En el cas del servici d'atenció residencial, la participació serà en funció de la seua capacitat econòmica i del cost del servici. Als esmentats efectes, anualment la conselleria competent en matèria de servicis socials fixarà el cost del referència del servici residencial. La determinació de la participació econòmica de la persona usuària es realitzarà per mitjà de l'aplicació de la fórmula matemàtica següent, que garantix la progressivitat en la participació: PU = CEU - CM.  
En la dita fórmula, PU és la participació econòmica de la persona usuària; CEU és la capacitat econòmica de la persona usuària; i CM és la quantitat mínima per a gastos personals, 19 per cent de l'IPREM (Indicador Públic de la Renda d'Efectes Múltiples) mensual, esta última quantitat s'incrementarà en un 25 per cent quan es tracte de persones amb discapacitat en funció de la seua edat i majors atencions que requerisquen.  
En els casos en què l'aportació de la persona beneficiària no siga prou per a abonar en la seua totalitat la seua participació en el cost del servici, correspondrà al reconeixement de deute corresponent si és el cas.  
2. En el cas del servici de centre dia i nit, també el cost de referència del servici es fixarà anualment per la conselleria competent en matèria de servicis socials, i la determinació de la participació de la persona usuària es realitzarà per mitjà de l'aplicació de la fórmula matemàtica següent, que garantix l'equitat en la progressivitat segons la seua capacitat econòmica: PU = 0,4 x CEU - (1 IPREM/3,33). Si la capacitat econòmica de la persona usuària és igual o inferior a l'IPREM mensual, esta no participarà en el cost del servici.  
3. Quan es tracte d'un servici de teleassistència, la persona usuària participarà segons la seua capacitat econòmica d'acord amb els intervals següents: si la seua capacitat econòmica és entre l'IPREM i l'1,5 de l'IPREM mensual, participarà en el 50 per cent; si la seua capacitat econòmica és superior a l'1,5 de l'IPREM, la participació serà del 90 per cent; i si la capacitat econòmica és inferior a 1 de l'IPREM mensual, no participarà en el cost del servici.  
4. Quant al servici d'ajuda a domicili, la conselleria competent en matèria de servicis socials fixarà anualment el cost de referència, diferenciant els servicis relacionats amb l'atenció personal i els servicis relacionats amb l'atenció de les necessitats domèstiques o de la llar.  
  
La participació de la persona usuària en el cost del servici d'ajuda a domicili es determinarà per mitjà de l'aplicació de les fórmules següents, que garantixen la disminució proporcional del cost en funció del nombre d'hores d'atenció:  
a) De 21 a 45 hores mensuals: PU = (0,4 x IR x CEU / 1 IPREM) - (0,3 x IR).  
b) De 46 a 70 hores mensuals: PU = ((0,3333 x IR x CEU)/ IPREM) - (0,25 x IR).  
En les esmentades fórmules, PU és la participació de l'usuari; IR és el cost hora servici d'ajuda a domicili; i CEU és la capacitat econòmica de la persona usuària.   
En el cas que la quantia obtinguda amb l'aplicació de la fórmula corresponent resulte negativa o inferior a 20 euros, la persona usuària participarà en el cost del servici amb l'esmentada quantitat de 20 euros.  
5. La determinació de la participació econòmica de la persona usuària en el cost del servici de centre de rehabilitació i integració social s'efectuarà aplicant les regles de l'apartat anterior.  
6. La determinació de la participació econòmica del beneficiari en el cost del servici d'habitatge tutelat s'efectuarà en el cas que esta es constituïsca com un recurs residencial integral, d'acord amb el que disposa l'apartat 1 d'este article. En el cas que el beneficiari siga perceptor, junt amb el servici d'habitatge tutelat, d'un altre d'atenció diürna, la participació econòmica estarà determinada per a cada un d'ells de forma independent com a servici de centre de nit i centre de dia respectivament, d'acord amb el que disposa l'apartat 2 d'este article. En este últim supòsit, l'import de l'aportació del beneficiari al cost dels servicis no podrà ser superior al que resultaria de considerar-los com un recurs únic d'atenció residencial.  
  
7. Quan la persona usuària del servici tinga la condició de persona tutelada, sempre que el seu patrimoni ho permeta, i fent ús del dret retributiu previst en l'article 274 del Codi Civil, l'administració competent podrà exigir com a preu públic fins al 100 per cent de la capacitat econòmica mensual del beneficiari.  
  
Article 4. Obligats al pagament  
Estaran obligades al pagament del preu públic les persones que reben la prestació del servici, així com els que exercisquen la pàtria potestat o tutela, en el cas de menors i incapacitats.  
  
Article 5. Meritació i pagament  
Els preus públics es meritaran des que s'inicie la prestació del servici i el pagament es realitzarà a mes vençut, dins dels 10 primers dies del mes següent, i es prorratejaran per dies els períodes inferiors quan s'inicie o finalitze la prestació del servici.  
  
Article 6. Revisió de la participació  
1. La participació de les persones usuàries en el cost dels servicis s'actualitzarà anualment.  
2. La revisió es podrà iniciar, d'ofici o a instància de part, quan es produïsca un canvi en les circumstàncies que es van tindre en compte per al càlcul de la participació.  
  
Article 7. Règim aplicable en els supòsits d'impagament  
1. En el cas d'existència de deutes per l'impagament de preus públics, podrà finalitzar-se la prestació del servici.  
2. Els obligats al pagament que no abonen els preus públics íntegrament, per falta temporal d'ingressos, podran subscriure document oficial de reconeixement de deute per la diferència entre el que s'ha abonat i el que s'ha establit com a preu públic en la seua integritat.  
Així mateix, l'usuari del servici que tinga dret a aliments de parents podrà transmetre a l'administració competent el dret a reclamar-los davant de la jurisdicció competent, de conformitat amb el que disposen els articles 148, 151 i 1894 del Codi Civil, satisfent-se amb les quantitats així obtingudes el deute resultant per la utilització d'estos servicis.  
  
3. Els deutes per preus públics seran exigibles per mitjà del procediment administratiu de constrenyiment quan hagen transcorregut sis mesos des del seu venciment sense que s'haja realitzat el seu pagament, a pesar d'haver realitzat les actuacions oportunes per a això.  
  
DISPOSICIONS ADDICIONALS  
  
Primera. Preus públics de l'Institut Valencià de la Joventut.Generalitat Jove   
Els preus públics a percebre per l'Institut Valencià de la Joventut.Generalitat Jove es regiran per la seua normativa específica.   
Segona. Règim aplicable a l'aportació dels beneficiaris en el cost dels servicis de la dependència  
1. La participació econòmica dels beneficiaris en el cost dels servicis establits en la Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència, que no té el caràcter de preu públic, es regirà pel que establix la corresponent orde de la conselleria competent en matèria de servicis socials.  
2. No obstant això, els ingressos de dret públic derivats de l'esmentada participació econòmica en el cas de centres o servicis propis es regiran, quant a la meritació i règim de pagament, pel que disposen els articles 4 i 5 d'este decret.  
  
Tercera. Incidència econòmica  
La implantació i posterior desplegament d'este decret no podrà tindre cap incidència en la dotació de tots i cada un dels capítols de gasto assignats a la conselleria competent en matèria de servicis socials i els seus ens de dret públic dependents i, en tot cas, haurà de ser atés amb els seus respectius mitjans personals i materials.  
  
  
Quarta. Altres centres i servicis  
En els centres i servicis que no siguen de titularitat de la Generalitat però reben finançament públic, bé directament l'entitat titular o bé les persones usuàries d'este, les aportacions de les persones usuàries no tindran la consideració de preu públic sinó que es regiran per les condicions fixades en els corresponents contractes assistencials, si bé la quantia es determinarà de la mateixa manera i serà del mateix import que el que establix este decret per als preus públics. L'obligació de pagament de l'esmentada aportació individual es regirà pel dret privat, sense que existisca en cap cas responsabilitat alguna de la Generalitat en els casos de demora o impagament d'esta.  
En tot cas, quan es tracte de persones usuàries dels esmentats centres i servicis en situació de dependència reconeguda, la quantia de la seua aportació es regirà per l'orde de la conselleria competent en matèria de servicis socials, que regule esta matèria en el sistema d'atenció a la dependència.  
  
  
DISPOSICIONS TRANSITÒRIES  
  
Primera. Contractes vigents a l'entrada en vigor del decret  
El que establix la disposició addicional quarta relatiu a la quantia de les aportacions, no regirà respecte dels contractes adjudicats amb anterioritat a l'entrada en vigor del present decret, tenint en compte que l'aportació de les persones usuàries en situació de dependència reconeguda es regirà en tot cas per la normativa corresponent del sistema d'atenció a la dependència.  
  
Segona. Actualització de preus públics  
La conselleria competent en matèria de servicis socials haurà de determinar, segons el que establix l'article 3, la quantia dels preus públics que han de satisfer les persones que estiguen rebent, amb anterioritat a l'entrada en vigor d'este decret, els servicis socials a què s'hi fa referència. Els efectes econòmics tindran lloc des del primer dia del mes següent de la data de notificació de la resolució d'actualització.  
  
  
DISPOSICIÓ DEROGATÒRIA  
  
Única. Derogació normativa  
1. Queden derogats el Decret 23/1993, de 8 de febrer, del Consell, pel qual es regulen els preus públics corresponents a centres i servicis de l'Institut Valencià de Servicis Socials, i el Decret 103/1995, de 16 de maig, del Consell, pel qual s'acorda la suspensió provisional de la vigència de la part segona (preus públics per als centres de persones amb discapacitat) de l'annex de l'esmentat Decret 23/1993, de 8 de febrer.  
2. Així mateix, queden derogades totes les disposicions del mateix rang o inferior que s'oposen al que disposa este decret.  
  
DISPOSICIONS FINALS  
  
Primera. Modificació del Decret 227/1991, de 9 de desembre, del Consell  
Es modifica l'apartat 6 de l'annex del Decret 227/1991, de 9 de desembre, del Consell, pel qual es determinen els béns, servicis i activitats susceptibles de ser retribuïts per mitjà de preus públics en la Comunitat Valenciana, en la redacció donada per la disposició final primera del Decret 78/2010, de 30 d'abril, del Consell, que queda redactat en els termes següents:  
«6. En matèria de benestar social.  
a) Els servicis de l'Institut Valencià de la Joventut.Generalitat Jove següents:  
1r. Servicis en residències juvenils.  
2n. Impartició de cursos en l'Escola d'Animadors Juvenils.  
b) Servicis per a majors i persones amb discapacitat:  
1r. Servici d'atenció residencial.  
2n. Servici de centre de dia i de nit.  
3r. Servici de teleassistència.  
4t. Servici d'ajuda a domicili.  
5t. Servici d'atenció en centres de rehabilitació i integració social.  
  
6t. Servici d'habitatges tutelats».  
  
Segona. Habilitació normativa  
Es faculta la persona titular de la conselleria competent en matèria de servicis socials per a dictar totes les disposicions que siguen necessàries per al desplegament i execució del que disposa este decret.   
  
Tercera. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 2 d'agost de 2013  
  
El president de la Generalitat,  
ALBERTO FABRA PART  
  
La consellera de Benestar Social,  
ASUNCIÓN SÁNCHEZ ZAPLANA


Còpia Permalink ELI